Teória veľkého tresku (seriál)

Teória veľkého tresku (angl. The Big Bang Theory) je americký sitkom zo sveta mladých fyzikov. Posmieva sa z ich osobného života, podobne ako z nerdovskej subkultúry súčasnej americkej mládeže. Stavia ich do opozície k obyčajným ľuďom, ktorí sú vykresľovaní ako hlúpi, ale šťastní a sociálne naplnení jedinci.

Teória veľkého tresku je jeden z najúspešnejších amerických sitkomov, časti 11. série malo v priemere pozerať až 18,6 milióna divákov, viacej ako ktorýkoľvek iný program v histórii americkej televízie.

Tvorcami seriálu sú Chuck Lorre a Bill Prady, ktorí ho tiež produkujú spolu so Stevenom Molarom. Pilotný diel, ktorý režíroval  James Burrows, mal premiéru 24. septembra 2007 na CBS. Vysiela sa tiež v Kanade na stanici CTV, Indii na Zee Cafe, v Latinské Americe na Warner Channel, v Spojenom kráľovstve na Channel 4, v Austrálii na Nine Network a v Česku sa vysiela na programe Prima Cool od 7. apríla 2009. Desiata séria sa začala vysielať 19. septembra 2016. V marci 2017 bol seriál predĺžený na ďalšie dve sezóny, čím sa celkový počet sérií zvýšil na dvanásť (2018 – 2019). Na Slovensku sa vysiela od 17. augusta 2011 na TV Markíza a jej dcérskej televízii Dajto.

22. augusta 2018 stanica CBS oznámila, že seriál bude ukončený po dvanástej sérii. Posledný diel bol v USA odvysielaný 16. mája 2019.

Dej 
Dej seriálu sa primárne zameriava na päť hlavných postáv žijúcich v Pasadene v Kalifornii. Leonard Hofstadter (Johnny Galecki) a Sheldon Cooper (Jim Parsons) sú fyzici, ktorí pôsobia na Kalifornskej technickej univerzite (Caltech) a zdieľajú spoločný byt; Penny (Kaley Cuocová) je čašníčka, ktorá túži byť herečkou, no neskôr sa stane farmaceutickou zástupkyňou; letecký inžinier Howard Wolowitz (Simon Helberg) a astrofyzik Raj Koothrappali (Kunal Nayyar) sú Leonardovi a Sheldonovi rovnako nerdovskí kamaráti a spolupracovníci. Intelekt a nerdovská subkultúra týchto štyroch mužov je v kontraste s Penny, ktorá má zdravý rozum a sociálne skúsenosti.

V priebehu času sa v seriáli objavia vedľajšie postavy: Leslie Winkle (Sara Gilbertová), fyzička, ktorá randila s Leonardom a Howardom; Amy Farrah Fowler (Mayim Bialiková), neurobiologička, ktorá sa pridá do partie po tom, čo bola Sheldonovi vybraná na webovej zoznamke (neskôr sa stane Sheldonovou priateľkou a neskôr jeho manželkou.); Bernadette Rostenkowski (Melissa Rauchová), Howardova manželka (predtým priateľka), mikrobiologička a čašníčka na čiastočný úväzok, ktorá pracuje s Penny; Stuart Bloom (Kevin Sussman), majiteľ obchodu s komiksami; Emily Sweeney (Laura Spencerová), dermatologička, ktorá randila s Rajom. Neskôr sa k nim ešte pridala aj Denisa (Lauren Lapkus), asistentka Stuarta, ktorá sa neskôr stala jeho priateľkou; a Anu (Rati Gupta), priateľka, krátko snúbenica Rajesha.

Produkcia

Platy hercov 
Počas prvých troch sérií hlavná trojica, Johnny Galecki, Jim Parsons a Kaley Cuocová, obdržala najviac 60 000 $ za epizódu. Ich plat sa v priebehu štvrtej série vyšplhal na 200 000 $. Počas ďalších troch sérií si postupne pripisovali 50 000 $, čím sa ich mzda zvýšila na 350 000 $ za epizódu siedmej série. V septembri 2013 prerokovala Mayim Bialiková s Melissou Rauchovou svoje zmluvy, ktoré mali podpísané od svojho prvého vystúpenia až do roku 2010. Tieto kontrakty im zaručovali 20 000 – 30 000 $ za epizódu, zatiaľ čo nové sa zdvojnásobili na 60 000 $ a suma postupne vzrastala na 100 000 $. 

Od siedmej série Galecki, Parsons a Cuocová taktiež prijímali 0,25% konečných ziskov seriálu. Pred začatím ôsmej sezóny trojica spolu s Helbergom a Nayyarom očakávala opätovné prerokovanie nových zmlúv, pričom Galecki, Parsons a Cuocová žiadali o navýšenie mzdy na 1 milión amerických dolárov za epizódu pre každého, ako aj väčší podiel z príjmov seriálu. Kontrakty boli podpísané na začiatku augusta 2014, ktorá zaručila trom hlavným aktérom plat 1 milión $ za epizódu nasledujúce tri roky s možnosťou predĺženia na štvrtý.

Simon Helberg a Kunal Nayyar boli tiež schopní opätovne prerokovať svoje zmluvy. Dvojica sa snažila zjednotiť platy s hercami troch najhlavnejších postáv, kedy po zastrašení producentov tým, že svoje postavy vypíšu zo seriálu, ak dohodu nezískajú do začiatku ôsmej série, podpísali zmluvu. Od 10. série sa Helbergovi a Nayyarovi zvýšil plat na 1 milión $ za epizódu, čím sa dorovnal s Parsonsom, Galeckim a Cuocovou.

V marci 2017 hlavnému obsadeniu (Galecki, Parsons, Cuocová, Helberg a Nayyar) znížili mzdu o 10% tak, aby mohli Bialikovej a Rauchovej zvýšiť príjmy zo 100 000 $ na 450 000 $. Tento počin obmedzil sumu hlavnej pätici na 900 000 $ za epizódu, pričom Parsons, Galecki a Helberg dostali aj ponuku televízie Warner Bros. Koncom apríla Bialiková a Rauchová podpísali zmluvy so zárobkom 500 000 $.

Natáčanie a premiéry sérií 
Produkcia seriálu bola prerušená 6. novembra 2007 v dôsledku protestov scenáristov. No 17. marca 2008 sa natáčanie obnovilo, čím sa dokončila prvá séria. Druhá séria odštartovala 22. septembra 2008 epizódou „The Bad Fish Paradigm“. V septembri tiež vyšla prvá séria seriálu na DVD. Dňa 21. septembra 2009 sa začala vysielať tretia séria, ktorá bola dokončená poslednou epizódou s názvom „The Lunar Excitation“. Tá mala v televízii premiéru 24. mája 2010. Od 23. septembra 2010 sa natáčala štvrtá séria, ktorá bola ukončená epizódou "The Roommate Transmogrification". Dňa 22. septembra 2011 sa na obrazovkách objavila prvá epizóda piatej série a 10. mája 2012 bola odvysielaná záverečná epizóda piatej série s názvom "The Countdown Reflection". Neskôr nasledovala prestávka vo vysielaní kvôli letným prázdninám, seriál sa znovu začal vysielať 27. septembra 2012, odvysielaných 24 epizód 6. série, siedma sa vysielala od 26. septembra 2013.

Obsadenie

Zoznam sérií

Spin-off 
Od 25. septembra 2017 sa vysiela spin-off s názvom Mladý Sheldon.

Zaujímavosti 
 V seriáli boli spomenuté značky ako MySpace, Facebook, Wikipedia, Google, Apple, YouTube, iPod, Halo 3, eBay, IKEA, Nintendo Wii, NASA, Windows, Ubuntu, XBOX.
 Sheldon má IQ 187, Leonard 173.
 Sheldon má sestru – dvojča.
 Sheldon aj napriek svojmu správaniu nie je blázon; mama ho dala testovať.
 Howard je alergický na arašidy.
 Leonard nikdy nemal narodeninovú párty.
 Pennyno znamenie zvieratníka je strelec.
 Leonard nemôže stráviť kukuricu a neznáša laktózu.
 Penny hovorí, že je vegetariánka s výnimkou rýb, ale miluje steaky.
 Rajesh bol liečený na hanblivosť, no nepomohlo mu to; liečba mala vedľajšie účinky.
 Výťah nefungoval neprieč všetkými sériami, teda 12 rokov.
 Leonard kúpil stroj času na eBay za 800 amerických dolárov.
 Penny bola závislá na hre Age of Conan, svoju závislosť si uvedomila až vtedy, keď si s Howardom dohodla cez túto hru rande.
 Pravé meno Penny je Penelope, jej priezvisko (predpokladá sa, že sa volá Penelope Wyatt alebo Penelope Teller) sa v celom seriáli nespomína, až po svadbe s Leonardom je oslovovaná ako Penny Hofstadterová.

Referencie

Iné projekty

Externé odkazy 
 Oficiálna stránka
 Česká stránka o seriáli 
 Slovenská stránka o seriáli

Zdroj 

Sitkomy USA
Televízne seriály z roku 2007
Teória veľkého tresku (seriál)